વિશ્વકોશના વિષયવાર, વિદ્યાશાખાવાર, ચરિત્રાત્મક એમ અનેક પ્રકારો છે. સૌથી મોટો પ્રકાર તે સર્વસામાન્‍ય (general) વિશ્વકોશ છે. તેમાં તમામ વિદ્યાશાખાના વિષયો અને તેનું સર્વાંગસંપૂર્ણ જ્ઞાન સમાવવામાં આવે છે. સામાન્‍ય રીતે કોઈ પણ ભાષામાં વિશ્વકોશની રચના કરવી હોય, તો સર્વસામાન્‍ય વિશ્વકોશથી એનો આરંભ થાય છે. તે પછી અનુકૂળતા મુજબ અન્ય પ્રકારના વિશ્વકોશો હાથ પર લેવાય છે. એ પદ્ધતિ મુજબ સૌપ્રથમ સર્વસંગ્રાહક પ્રકારનો વિશ્વકોશ રચવાનો નિર્ણય કર્યો. ૨૫ ગ્રંથોની શ્રેણીમાં વિશ્વકોશની રચના કરવી એમ નક્કી કર્યું. દરેક ગ્રંથ ૧/૪ ડેમી સાઇઝનો આશરે ૧,૦૦૦ પૃષ્‍ઠનો હોય અને દરેક પૃષ્‍ઠમાં આશરે ૭૫૦ શબ્દો સમાવેશ પામે એવી ડિઝાઇન આરંભમાં નક્કી થઈ.